text: Politiet mangler vidne til voldtægtssag
  04 februar 2014 kl. 14.40
  Lokalpolitiet i Billund efterlyser en ældre kvinde som vidne i en voldtægtssag. Det skriver Jydske Vestkysten tirsdag.
  En 24-årig mand fra Grindsted er sigtet for at have voldtaget sin ekskæreste i søndags. Nu leder politiet efter en ældre kvinde, som kan have set den 24-årige og hans ekskæreste skændes søndag eftermiddag på J. P. Jensensvej i Grindsted.
  - Hun stod på vejen med sin cykel og har formodentlig set parret skændes, siger Per Christensen fra Billund Politi til Jydske Vestkysten.
  Den 24-årige meldte sig selv til politiet mandag og indrømmede, at han har truet kvinden med en kniv. Han indrømmer også, at han har truet med at tage ekskærestens søn med sig, hvis hun meldte ham.
  Den sigtede nægter sig fortsat skyldig i voldtægt, skriver Jydske Vestkysten.
   - Læs Jydske Vestkystens artikel her
  